《经抚河遇雪舟中睡午方起》
明代·刘炳

沙溪风寒飞雪狂，风大不敢开篷窗。蒙头裹被睡过午，柁底浪篷声舂撞。

岸上枫林茅屋小，新年家家无米粜。土灶作炊烟满船，灰压湿薪蚯蚓叫。

山僮不谙途旅艰，靴绽衣薄双眉攒。艰难末路乃如此，富贵有梦真邯郸。

却忆琼林侍宫膳，雪花不入黄金殿。酒上朱颜万国春，花簪乌帽千官宴。

锦笺彩笔赐题诗，仙仗频移出苑迟。衣惹御香罗袖窄，马蹄归踏杏花泥。

作者简介：元明间江西鄱阳人，字彦炳。元顺帝至正中，从军于浙。元末诣朱元璋，献书言事。平江西，授中书典签。洪武中屡升大都督府掌记，除东阿知县。旋以病告归，年六十九卒。工诗，有《春雨轩集》。